Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена одФондација за интернет и општество „Метаморфозис“ - Скопје, поднесена преку извршниот директор Бардил Јашари, противРешението на Министерството за здравство, по предметот Барање за пристап до информации од јавен карактер, на 29.05.2023 година, го донесе следното

**Р Е Ш Е Н И Е**

1. Жалбата изјавена од Фондацијата за интернет и општество „Метаморфозис“ - Скопје, поднесена преку Бардил Јашари против Решението на Министерството за здравство бр.17-4201/1 од 03.05.2023 година, заведена во Агенцијата под бр.08-199 на 15.05.2023 година, по предметот Барање за пристап до информации од јавен карактер, **СЕ УВАЖУВАи предметот се враќа на повторно постапување пред првостепениот орган.**
2. **Решението на Имателот на информации, бр.17-4201/1 од 03.05.2023 година, СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата, Фондацијата за интернет и општество „Метаморфозис“ - Скопје, на 22.03.2023 година поднела Барање за пристап до информации од јавен карактер до Министерството за здравство, со кое побарала по е-маил да и се достави електронски запис од следната информација:

* „1. Вкупен број на информации кои се означени со некој од степените за класификација на информацијата во 2022, односно:
* Број на информации кои се означени со степен „државна тајна“ во 2022.
* Број на информации кои се означени со степенот “строго доверливо“ во 2022.
* Број на информации кои се означени со степенот „доверливо“ во 2022.
* Број на информации кои се означени со степенот “интерно“ во 2022.
* Број на информации кои се означени со степенот „за ограничена употреба“ во 2022.
* Вкупен број на информации чиј рок е продолжен поради доверливост на податокот, во 2022.“

Постапувајќи по оваа Барање, Имателот на информации на Барателот му доставил Решение, бр.17-4201/1 од 03.05.2023 година, со кое Барањето на Барателот се одбива, во кое е наведено дека: „Согласно член 20 став 1 и член 6 став 1, точка 4 од Законот за слободен пристап до информации од јавен карактер....барањето се одбива по основ на: (4) информација стекната или составена за истрага, кривична или прекршочна постапка, за спроведување на управна и на граѓанска постапка, а чие давање би имало штетни последици за текот на постапката.“

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-199 на 15.05.2023 година. Во Жалбата е наведено дека: „Незадоволен од донесеното Решение, барателот навремено во законскиот рок ја поднесува оваа Жалба бидејќи бараната информација претставува информација од јавен карактер....“

Агенцијата со електронски допис бр.08-199 од 15.05.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите расположливи списи по предметот, истата **ЈА УВАЖИ, Решението на Имателот на информации, бр.17-4201/1 од 03.05.2023 година, го поништи и предметот го врати на повторно постапување пред првостепениот орган,** поради следното:

По разгледувањето на Жалбата, оспореното Решение на Имателот на информации и сите списи во врска со предметот, Агенцијата утврди дека, Имателот на информации неосновано и без соодветни докази го одбил пристапот до бараната информација повикувајќи се на член 6 став 1 точка 4 од Законот за слободен пристап до информации од јавен карактер, односно без да го спроведе **задолжителниот Тест на штетност**, регулиран во член 3 точка 6 и член 6 став 3 од Законот за слободен пристап до информации од јавен карактер.

Согласно член 3 алинеја 6 од Законот за слободен пристап до информации од јавен карактер „тест на штетност“ е задолжителна постапка која ја спроведува имателот на информацијата, пред да го одбие пристапот согласно со членот 6 став 1 од овој закон, а со која ги проверува последиците врз интересот кој се заштитува, односно јавниот интерес што би се постигнал со објавување на информацијата.

Во конкретниот случај, Барателот на информации од Имателот на информации побарал статистички податоци за предмети/документи кои се класифицирани со соодветен степен на класификација согласно Законот за класифицирани информации, а не ги бара документите кои се класифицирани.

Од горе наведеното произлегува дека, со доставувањето на бараните информации (статистички податоци) нема да се загрози и нема да се повреди интересот кој се заштитува во самите документи.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, алинеја 21 и алинеја 22 истиот е должен да ја информира јавноста со објавување на податоци од негова надлежност....статистички податоци за неговата работа, како и други информации кои произлегуваат од неговата надлежност и работење.

 Во конкретниот случај, Имателот на информации е должен да постапи одново по Барањето на Барателот и согласно Законот за слободен пристап до информации од јавен каракте и своите надлежности во врска со бараните информации да му овозможи пристап до истите, во таа форма со која располага Имателот на информации.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**